ኢትዮ ሊዝ በሁለት ቢሊዮን ብር የተለያዩ መሣሪያዎችን ሊያቀርብ ነው
በኢትዮጵያ የተለያዩ የግብርና፣ የሕክምናና ሌሎች መሣሪያዎችን በኪራይ መልክ የሚያቀርበው ኢትዮ ሊዝ የተሰኘው ድርጅት፣ ከጥቂት ቀናት በፊት በተጀመረው የአውሮፓውያን አዲሱ ዓመት፣ ከሁለት ቢሊዮን ብር በላይ በመመደብ አዳዲስ መሣሪያዎችን እንደሚያቀርብ አስታወቀ።ከአንድ ዓመት በፊት የተመሠረተው ድርጅቱ ከ200 በላይ መሣሪያዎችን በተለይም ትራክተሮች፣ ትልልቅ ጄኔሬተሮች፣ የሕክምና መሣሪያዎች፣ እንዲሁም ኮምባይነሮችና መሰል ዘመናዊ መሣሪያዎችን በ900 ሚሊዮን ብር ገዝቶ ማከፋፈሉን የድርጅቱ ዋና ሥራ አስፈጻሚ አቶ ግሩም ፀጋዬ ለሪፖርተር ተናግረዋል።እንደ ግሩም ገለጻ፣ በኢትዮጵያ የተለያዩ ዕቃዎችን በኪራይ ለመቀበል ያለው ፍላጎት ከፍተኛ ነው፡፡ ወደፊት ከግብርናና የሕክምና መሣሪያዎች በተጨማሪ፣ ለግንባታ፣ ለማዕድን ፍለጋና ቁፋሮ አስፈላጊ የሆኑ መሣሪያዎችን ለማቅረብ እየተሠራ ነው ብለዋል።በቅርቡም ከጅማ፣ ከባህር ዳር፣ ከአዲስ አበባና ሌሎች ከተሞች እየቀረበ ያለው የ‹‹አቅርቡልን›› ጥያቄ ከፍተኛ እንደሆነ ዋና ሥራ አስፈጻሚው ገልጸዋል።ይህ በኢትዮጵያ ሊዝ ፋይናንስ ዘርፍ በመሰማራት የመጀመርያው የውጭ ኩባንያ የሆነው ኢትዮ ሊዝ የተሰኘው የአሜሪካ ኩባንያ፣ አንዳንድ የመንግሥት ተቋማት ስለጉዳዩ በቂ ግንዛቤ የሌላቸው በመሆኑ፣ በጥቂቱም ቢሆን የአሠራር ውጣ ወረድ እየገጠማቸው መሆኑን አቶ ግሩም አክለዋል። ከዚህ ጋር በተያያዘ ድርጅቱ ባለፈው ሳምንት 30 ሚሊዮን ብር የሚጠጋ ግምት ያለው ዘመናዊ ሲቲ ስካን ማሽን ሐዋሳ ለሚገኘው አላቲዮን ሆስፒታል በኪራይ ማቅረቡን፣ ከድርጅቱ ለሪፖርተር የተላከው መግለጫ ያሳያል።‹‹ኢትዮ ሊዝ በውጭ ምንዛሪ እጥረት ምክንያት ማግኘት ላልቻሉና ከውጭ ገዝተው ለማስገባት ለከበዳቸው በራሱ የውጭ ምንዛሪ በመግዛት ማከራየት መቻሉ፣ የራሱ የሆነ አገራዊ አስተዋጽኦ አለው፤›› ሲሉ አቶ ግሩም አስረድተዋል፡፡ሁለገብ ምርመራን ለማድረግ ያስችላል የተባለለት ይህ መሣሪያ የጤና ሚኒስትሯ ሊያ ታደሰ (ዶ/ር) በተገኙበት ርክክብ መደረጉ ታውቋል። ሚኒስትሯ ለሆስፒታሉ የተደረገውን የመሣሪያ አቅርቦት፣ የግሉ ዘርፍ መንግሥት ለያዘው የአሥር ዓመታት የዕድገት ዕቅድ የሚያደርገው አስተዋፅኦ ማሳያ ነው ብለዋል።